《廌青山人壑舟书屋初成载酒落之》
清代·塞尔赫

新构米家船，烟云欣有托。栖迟殊大厦，我来先燕雀。

低槛避骄阳，疏棂映丛薄。江湖既已远，波浪何由作。

畦蔬杂涧蘋，尊前花自落。鸟声桔槔声，过耳两不恶。

灌园有于陵，看山近南郭。僮仆狎荆榛，妇女甘藜藿。

手把一卷书，偃仰无愧怍。沈沈渊底珠，矫矫天边鹤。

盘阴有辋川，丹青遍京洛。绿萝翳松篁，嚣尘阻岩崿。

此屋潞河隈，谁识非藏壑。

作者简介：（1677—1747）宗室，字慄庵，号晓亭，自号北阡季子。康熙三十七年封奉国将军，官至总督仓场侍郎。爱诗，遇能诗人，虽樵夫牧竖，必屈己下之。所作气格清旷。有《晓亭诗钞》。